**Fără punct**

*Liliana Trif Ioan Grigoraș*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Suntem şi pro, şi contra, dar, iubite,

Nu pune punct acolo unde-o frază

Continuă cu gânduri nerostite,

Întreabă-mă, mai bine, ce urmează.

Nu renunţa la semnul exclamării

Că viaţa-i o continuă mirare,

Ci puncte de suspans în ochii mării

S-aşezi sau pune semne de-ntrebare.

Nu ştiu ce punctuaţie aparte

Ne-ar defini când sunt şi-mi eşti conjunct,

Dar împreună am ajuns departe

Aşa că noi vom renunţa la punct.

- Am renunțat la semne de-ntrebare,

La paranteze fără conținut,

Când te-am văzut un semn de exclamare

Am pus în dreptul tău. Cât mi-a plăcut

Că ești perfectă, literă aldină,

Suavă, fină scrisă olograf,

În fața ta și pana mea se-nclină

Ar vrea să-ți fiu mereu un caligraf.

Cu linie de dialog conturul

Bustului fin l-aș desena cu mov,

N-aș pune punct, doar virgulă-mprejurul

Sânilor mici, și totul în alcov.

Liliana Trif Ioan Grigoraș